Viasat åpner første HD-TV-kanal - Digi.no
Viasat åpner første HD-TV-kanal
Etter mange falske starter, kommer nå den første kanalen med bedre bildeoppløsning til Norge.
Det har vært snakket om HD-TV i mange år. Men fremdeles er det bare japanske TV-seere som får bedre bilder. Resten av verden får servert nyheter og film i teknisk standarder som ble satt på 50 og 60-tallet.
PAL-systemet som brukes i blant annet Norge gir bare 625 linjer med bildepunkter.
Det er blant annet krangelen om standarder som har utsatt en bredere bruk av HD-TV.
Nå kommer den første HD-TV-kanalen til Norge, men brukere som ønsker å få den inn må brette opp lommeboken. Viasat starter nå distribusjon til sine satellitt-kunder av HD1, en TV-kanal med primært konserter og musikkvideo, skriver Aftenposten.
HDTV-sendinger er definert i to standarder, enten 1920 x 1080 oppløsning eller 1280 x 720 lines. Samtidig får man sekskanals lyd (5.1).
Men utstyret som skal til er foreløpig dyrt. I tillegg til en widescreen-TV med nødvendig oppløsning, koster foreløpig HDTV-dekoderne nesten 5000 kroner og dekoderkortet til HD1 koster 1650 kroner, men gir da fri bruk i seks år, skriver Aftenposten.